LA POESIE. Prin soul
Ai sintût / ricjantâ / al rusignoul, / ‘sta doman, / da la vigna. / Cul prin bampul / flurît / al osava / al prin soul. / Dut intor, / coru inmensu, / a rideva la vita. / Dentra, / in cjasa, / jo soul. / E sintivi / cjantâ…/ E sintivi / murî / la mê ous / ai penseirs / de la vernada.
Renato Appi (1923-1991). Al à vût scrit plui di dut teatri inte variante di Cordenons, lì che al jere nassût. Ma al à fat ancje preseosis ricercjs sulis tradizions e lis contis popolars. In poesie la sô opare mestre e je Chel fantassut descols, che al è ancje il titul de publicazion postume (1994) che e cjape dentri dute la sô produzion in prose e in poesie. I tems che al fronte a son i sintiments plui profonts dal om e lis sôs domandis plui frecuentis, ma ancje problems di tip socjâl come chel de emigrazion.
par cure di Laurin Zuan Nardin
fur_Latn fur_Latn fur_Latn fur_Latn